คณะรัฐมนตรี เห็นชอบขยายมาตรการช่วยค่าครองชีพและมาตรการด้านพลังงาน ออกไปอีก 3 เดือน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยว่า รัฐบาลติดตามและกังวลใจเกี่ยวกับสถานการณ์ราคาพลังงานที่เพิ่มขึ้นอย่างต่อเนื่อง โดยสั่งการให้หน่วยงานที่เกี่ยวข้อง ร่วมกันหารือและติดตามสถานการณ์อย่างใกล้ชิด ที่ประชุมคณะรัฐมนตรีวันนี้ มีมติเห็นชอบมาตรการช่วยลดภาระราคาพลังงานให้กับประชาชน อาทิ การตรึงราคาขายปลีกก๊าซ NGV กำหนดกรอบราคาขายปลีก LPG อุดหนุนราคาน้ำมันดีเซลร้อยละ 50 พร้อมขอความร่วมมือโรงกลั่นน้ำมัน นำส่งกำไรจากค่าการกลั่นส่วนหนึ่ง เข้ากองทุนน้ำมัน เพื่อลดภาระราคาน้ำมันให้กับประชาชน ทั้งดีเซลและเบนซิน เป็นระยะเวลา 3 เดือน ตั้งแต่เดือนนี้ถึงเดือนกันยายน 2565 พร้อมขอความร่วมมือทุกภาคส่วนประหยัดพลังงาน ซึ่งภาครัฐได้กำหนดนโยบายลดการใช้พลังงานลงร้อยละ 20 นอกจากนี้ เห็นชอบมาตรการกระตุ้นการท่องเที่ยว โดยเป็นมาตรการภาษี สนับสนุนให้ภาคเอกชนที่เป็นนิติบุคคลจัดงานสัมมนา นิทรรศการ การแสดง อีเวนต์ แล้วสามารถนำค่าใช้จ่ายมาหักลดหย่อนภาษีได้ ทั้งเมืองหลักและเมืองรองนายกรัฐมนตรี ยืนยันรัฐบาลจะพยายามช่วยเหลือประชาชนทุกกลุ่ม โดยเฉพาะผู้มีรายได้น้อยและผู้ประกอบการ บนพื้นฐานวินัยการเงินการคลังที่มีความสมดุลและไม่ก่อให้เกิดภาระทางการเงินในอนาคต